
Kirke og Sognegård

Vi søger en kirketjener, som vil bidrage til, at kirken fortsat er et godt sted at være. 
Der er tale om en deltidsstilling på 12-15 timer om ugen, hvor aften- og weekendarbejde kan forekomme. 
Brønderslev Kirke er rammen om mange aktiviteter for børn, unge, voksne og ældre både til hverdag og i weekenden. Kirkerummet er lyst og åbent og danner en flot ramme om sognets gudstjenester, bryllupper, begravelser og koncerter. Sognegården er også godt besøgt i ugens løb, og vi søger en person, der vil være medvirkende til, at alle kirkens brugere får et positivt møde med Brønderslev Sogn. 
Din profil:
Vi forventer, at du:
· er imødekommende og serviceminded og er indstillet på at understøtte og arbejde positivt sammen med kirkens menighedsråd, præster, øvrige personale og frivillige.
· er struktureret, har ordenssans og kan arbejde selvstændigt. 
· har et praktisk/teknisk håndelag.
· kan anvende IT- og AV-udstyr på brugerniveau. 
Vi ser gerne, at du har kendskab til kirkens liv og praksis – og er bosiddende i Brønderslev eller omegn.
Arbejdsopgaver og ansvarsområder:
Som kirketjener ved Brønderslev Kirke og Sognegård kan du forvente følgende arbejdsopgaver:
· Rengøring, oprydning og vedligeholdelse af kirken og de tilhørende lokaler.
· Medvirken ved kirkelige handlinger såsom gudstjenester, vielser, begravelser og bisættelser.
· Praktiske opgaver og planlægning i forbindelse med f.eks. kirkefrokoster, koncerter, sognearrangementer, konfirmandundervisning og lejlighedsvise arrangementer m.v. i et tæt samarbejde med kirkens øvrige ansatte og frivillige.
Udførelsen af arbejdsopgaverne sker i samarbejde med de to øvrige kirketjenere.
Ansættelsesvilkår:
Ansættelsen er på 12-15 timer ugentligt med tiltrædelse pr. 16. november eller efter aftale.
Ansættelsen sker ved Brønderslev Sogns Menighedsråd.

Ansættelsen er omfattet af Fællesoverenskomsten mellem Finansministeriet og OAO-S og Organisationsaftalen mellem Kirkeministeriet og Danmarks Kirketjenerforening og det tilhørende protokollat for kirketjenere eller gravere. Aftalerne kan ses på www.folkekirkenspersonale.dk.
Nuværende tjenestemandsansatte kirketjenere har ret til at bevare deres tjenestemandsstatus ved ansættelse med direkte overgang. Der skal i så fald ske en klassificering af stillingen. 
Det er en betingelse, at den obligatoriske 5 ugers uddannelse for kirketjenere gennemføres inden for 2 år efter ansættelsens start.
Årslønnen aftales indenfor intervallet 318.527,13 kr. – 401.109,35 kr. (nutidskroner). Fikspunktet er 318.527,13 kr. (for en fuldtidsstilling).  
Der er rådighedsforpligtelse til stillingen. Rådighedstillægget udgør årligt 32.602,19 kr. (nutidskroner).
OK tillæg på 1.374,04 kr. (nutidskroner) pr. år.
Bemærk: de oplyste beløb er ved en fuldtidsstilling. Løn, OK tillæg samt rådighedstillæg kvoteres i overensstemmelse med stillingens ansættelsesbrøk. Aftale om indplacering i lønintervallet indgås mellem menighedsrådet og Danmarks Kirketjenerforening.  
Der er rådighedsforpligtelse til stillingen (arbejde om aftenen, på helligdage og lørdag/søndag). 

Om Brønderslev Kirke og Sognegård:
Midt i Vendsyssel tæt på skov, strand og motorvej, finder du Brønderslev. Det er ikke for ingenting, Brønderslev kaldes ”Vendsyssels hjerte”. Byen med sine ca. 13.000 indbyggere er i konstant pulserende udvikling både folkeligt, industrielt og kirkeligt. 
Gode skoler, gymnasium, Nordjyllands Idrætshøjskole, aktive foreninger inden for handel, sport, musik, FDF, spejder og anden form for kultur målrettet alle aldre, samt mange dagligvare- og specialbutikker og dertil kun ca. 20 minutters kørsel til storbyerne Hjørring og Aalborg gør pastoratet til et attraktivt sted at bo for både børnefamilier og ældre medborgere. 
I Brønderslev by ligger to kirker, hvori aktiviteten er høj ugen igennem. Brønderslev Gamle Kirke fra middelalderen og Brønderslev Kirke med tilhørende sognegård, der i 2019 blev genåbnet efter en større udbygning og modernisering, således at både kirkerum og sognegård fremstår topmoderne, nutidigt og fleksibelt med mange spændende muligheder. Der er præstekontor i sognegården.
Af øvrige ansatte er der fire sognepræster, en kirke- og kulturmedarbejder, en medhjælper for kirke- og kulturmedarbejderen, en kirkesanger, to organister, en korleder, to kordegne, herunder en daglig leder for kirke og sognegård samt en kirkegårdsleder med 10 medhjælpere på kirkegården. 
Yderligere oplysninger ved henvendelse til: 

Menighedsrådets formand Birgitte Josefsen på telefon 22 36 10 51 eller daglig leder Mikael Rasmussen på telefon 40 20 22 52.
Ansøgningen med relevante bilag stiles til Brønderslev Sogns Menighedsråd og sendes på mail til 8402fortrolig@sogn.dk eller pr. post til Brønderslev Kirke, Bredgade 102, 9700 Brønderslev

Ansøgningen skal være menighedsrådet i hænde senest den 8. september 2026, kl. 12.00. Ansættelsessamtaler forventes afholdt i uge 39. 

Menighedsrådet kan oplyse, at der vil blive indhentet referencer. 

